

**G U V E R N U L R O M Â N I E I**

**ORDONANŢĂ DE URGENŢĂ**

**pentru modificarea și completarea Legii nr. 350/2001 privind amenajarea teritoriului şi urbanismul,**

**precum și a Legii nr. 50/1991 privind autorizarea executării lucrărilor de construcţii**

Având în vedere că în condițiile unei dinamici de dezvoltare la nivel național, susținută atât de mediul privat cât și de prezența fondurilor europene ce accelerează investițiile inclusiv în domeniul construcțiilor, planificarea urbană și teritorială devine din ce în ce mai importantă, dezvoltarea dinamică presupunând luarea a tot mai multor decizii care trebuie coordonate și corelate, inclusiv în plan fizic şi spaţial,

Intrucat planificarea dezvoltării în plan fizic se realizează pe baza documentațiilor de amenajarea teritoriului și de urbanism, care fundamentează dezvoltarea coerentă a localităților, a investiților publice și private și stau la baza emiterii autorizațiilor de construire și certificatelor de urbanism, iar asigurarea procesului de construire în condiții de calitate, eficiență și siguranță, este fundamental,

Deoarece execuţia lucrărilor de construcţii se poate realiza numai pe bază de autorizaţie de construcţie eliberată în condiţiile Legii 50/1991 pentru autorizarea lucrărilor de construcţii cu modificările şi completările ulterioare, care este eliberată de către autorităţile competente în domeniu pe bază de avize prevăzute în certificatele de urbanism emise conform legii;

Ţinând cont de faptul că din practica acumulată în aplicarea prevederilor legale se constată existența unor proceduri birocractice împovărătoare și insuficienta utilizare a instrumentelor de e-guvernare în domeniul urbanismului și autorizării construcțiilor, instrumente ce ar conduce la creșterea calității serviciilor, accelerarea termenelor de emitere a actelor adminsitrative necesare și la reducerea riscului de corupție,

Ținând cont de faptul că, întârzierile majore în elaborarea sau actualizarea documentaţiilor de amenajarea teritoriului și de urbanism se datorează în principal dificultăților majore de obținere a avizelor, din punct de vedere al duratei de avizare extrem de lungi și a solicitărilor necorelate ale avizatorilor, fapt ce generează întârzieri majore în implementarea investițiilor în construcții,

Având în vedere că la nivelul administraţiilor publice locale nu există o organizare standard a structurii aflate în subordinea arhitectului-şef, situaţie ce generează practici neunitare în activităţile specifice amenajării teritoriului, urbanismului şi autorizării executării lucrărilor de construcţii, cu efecte negative asupra dezvoltării durabile a unor unităţi administrativ teritoriale,

Intrucât pentru stoparea abuzurilor și fenomenelor de corupție este imperios necesară creșterea disciplinei în domeniul urbanismului și autorizări lucrărilor de construcții inclusiv prin clarificarea competențelor și mărirea cuantumului amenzilor,

Apreciind ca esenţială necesitatea adoptării unor precizări legislative adecvate în vederea corelării şi clarificării unora dintre prevederile Legii nr. 50/1991 privind autorizarea executării construcţiilor, republicată, cu modificările şi completările ulterioare, cu Legea 350/2001 privind amenajarea teritoriului şi urbanismul cu modificările şi completările ulterioare,

Luând în considerare efectele negative ce pot fi generate de nesoluționarea în regim de urgență a problemelor, în raport cu dezvoltarea durabilă și competitivă a teritoriului național, cu procesul absorbției fondurilor europene și implicit creării locurilor de muncă

În considerarea faptului că aceste elemente vizează interesul general public şi constituie situaţii de urgenţă şi extraordinare a căror reglementare nu poate fi amânată,

În temeiul art. 115 alin. (4) din Constituţia României, republicată,

Guvernul României adoptă prezenta ordonanţă de urgenţă.

Art. I**.** — **Legea nr. 350/2001 privind amenajarea teritoriului şi urbanismul**, **publicată în Monitorul Oficial al României, Partea I nr. 373 din 10 iulie 2001, cu modificările şi completările ulterioare, se modifică şi se completează după cum urmează:**

**1.La articolul 18 alineatul (1), după litera h) se introduce o nouă literă, litera i) cu următorul cuprins:**

„ i) elaborează reglementări tehnice pentru standardizarea redactării și gestionării documentațiilor de amenajarea teritoriului şi de urbanism în vederea asigurării interoperabilității cu infrastructura națională de date spațiale.”

**2. Articolul 20 se modifică şi va avea următorul cuprins:**

„Art.20. **-** Ministerul Dezvoltării Regionale și Administrației Publice poate solicita autorităţilor administraţiei publice locale să elaboreze sau să modifice o documentaţie de urbanism sau de amenajare a teritoriului, în vederea aprofundării, detalierii sau aplicării unor prevederi cuprinse în programele strategice sectoriale ale Guvernului, precum şi pentru respectarea intereselor generale ale statului, cu asigurarea finanțării prin programele finanțate de la bugetul de stat sau din alte surse legal constituite. Solicitarea se transmite consiliului local, însoţită de expunerea motivelor şi de termenul fixat pentru elaborarea sau modificarea documentaţiei.”

**3.La articolul 29, alineatul (1) se modifică şi va avea următorul cuprins:**

„Art. 29. - (1) Certificatul de urbanism este actul cu caracter obligatoriu prin care autoritatea administraţiei publice judeţene sau locale face cunoscute regimul juridic, economic şi tehnic al imobilelor şi condiţiile necesare în vederea realizării unor investiţii, tranzacţii imobiliare ori a altor operaţiuni imobiliare, potrivit legii. În raport cu scopul urmărit de solicitant, și cu efectele pe care le produce, certificatul de urbanism poate avea caracter de informare privind situația imobilului sau caracter preoperațional, acesta din urmă emițându-se în cazul în care cererea de eliberare se referă la fezabilitatea unei investiții sau operațiuni de dezvoltare, oferind aceleași date privind regimul juridic, economic și tehnic al imobilului, dar arătând, dacă imobilul în cauză poate fi utilizat pentru realizarea operațiunii preconizate.”

**4. La articolul 31 litera d) se modifică și va avea următorul cuprins:**

**d)** În certificatul de urbanism preoperational se menționează suplimentar cerințele ce trebuie îndeplinite pentru realizarea investiției, respectiv regimul de actualizare, modificare sau detaliere a documentațiilor de urbanism în vigoare și avizele necesar a fi obținute, conform legii. Regimul de actualizare, modificare sau detaliere a documentaţiilor de urbanism şi a regulamentelor locale aferente în cazul în care intenţia nu se încadrează în prevederile documentaţiilor de urbanism aprobate, cuprinde informarea solicitantului cu privire la:

1. imposibilitatea modificării prevederilor documentaţiilor în vigoare;

2. necesitatea obţinerii unui aviz de inițiere a unui plan urbanistic zonal, în condiţiile prezentei legi, caz în care certificatul de urbanism preoperațional se emite în scopul întocmirii studiului de inițiere pentru elaborarea unui plan urbanistic zonal;

3. necesitatea elaborării unui plan urbanistic zonal fără aviz de inițiere, pentru zonele pentru care prin planul urbanistic general a fost institutită interdicție de construire până la reglementarea printr-un plan urbanistic zonal;

4. necesitatea elaborării unui plan urbanistic de detaliu, în condiţiile prezentei legi;

**5. La articolul 32 teza introductivă a alineatului (1) se modifică și va avea următorul cuprins:**

„(1) În cazul în care prin cererea pentru emiterea certificatului de urbanism se solicită o modificare de la prevederile documentaţiilor de urbanism aprobate pentru zona respectivă, dacă condiţiile specifice ale amplasamentului ori natura obiectivelor de investiţii o impun, sau dacă investiţia propusă necesită detalierea prevederilor urbanistice existente, autoritatea publică locală are dreptul ca, după caz, prin certificatul de urbanism:

**6. La articolul 32 alineatul (1), litera c) se modifică și va avea următorul cuprins:**

„c) să condiţioneze autorizarea investiţiei de aprobarea de către autoritatea publică competentă a unui plan urbanistic zonal, elaborat şi finanţat prin grija persoanelor fizice şi/sau juridice interesate, numai în baza unui aviz de inițiere a documentației de urbanism, întocmit de structura de specialitate condusă de arhitectul-şef al județului, municipiului, orașului sau de structura de specialitate condusă de arhitectul-șef al comunei după consultarea prealabilă a comisiei tehnice de amenajarea teritoriului și urbanism de la nivelul județului, şi aprobat, după caz, conform competenţei:

* de primarul localităţii;
* de primarul general al municipiului Bucureşti;
* de preşedintele consiliului judeţean, cu avizul prealabil al primarului localităţilor interesate, doar în cazul în care teritoriul reglementat implică cel puţin două unităţi administrativ-teritoriale și în cazurile prevăzute în lege;”

**7. La articolul 32 alineatele (3) și (4) se modifică și vor avea următorul cuprins:**

„ (3) Avizul de inițiere a planului urbanistic se emite în baza unei solicitări scrise cuprinzând următoarele elemente:

a) piese scrise, respectiv memoriu tehnic explicativ, care va cuprinde prezentarea investiţiei/operaţiunii propuse, indicatorii propuşi, modul de integrare a acesteia în zonă, prezentarea consecinţelor economice şi sociale la nivelul unităţii teritoriale de referinţă, categoriile de costuri ce vor fi suportate de investitorii privaţi şi categoriile de costuri ce vor cădea în sarcina autorităţii publice locale, propuneri privind modul de consultare al populație;

b) piese desenate, respectiv încadrarea în zonă, plan topografic/cadastral, cu zona de studiu, conceptul propus - plan de situaţie cu prezentarea funcţiunilor, a vecinătăţilor, modul de asigurare a accesurilor şi utilităţilor.

(4) Prin avizul de inițiere a documentației de urbanism, autoritatea administrației publice locale stabilește următoarele:

a) teritoriul care urmează să fie studiat (zona de reglementare și zona de influență);

b) teritoriul care urmează să fie reglementat prin Planul urbanistic zonal. În intravilan teritoriul ce va fi reglementat va fi minim suprafața cuprinsă între patru drumuri publice sau limite impuse de elemente ale cadrului natural iar pentru extinderea intravilanului, teritoriul ce va fi reglementat va fi de minim 5000 mp;

c) categoriile funcţionale ale dezvoltării şi eventualele servituţi;

d) indicatorii urbanistici obligatorii - limitele minime şi maxime;

e) dotările de interes public necesare, asigurarea accesului pietonal și carosabil, parcajelor, utilităţilor;

f) capacităţile de transport admise în raport cu funcțiunile propuse și cu încărcările estimate datorite traficului suplimentar generat de viitoarele investiții;

g) operațiuni cadastrale necesare în vederea implementării obiectivelor de interes public și privat.

**8. După art. 34 se introduce un articol nou, art. 341) care va avea următorul cuprins:**

(11) În cazul în care competențele de emitere a autorizației de construire se modifică în intervalul scurs de la emiterea certificatului de urbanism până la solicitarea emiterii autorizației de construire/desființare, autoritatea publică care primește competențele de emitere va putea emite autorizația de construire în baza certificatului de urbanism eliberat de prima autoritatea publică, aflat în valabilitate, după confirmarea acestuia de către autoritatea care a dobândit noile competenţe de emitere a autorizaţiilor de construire/desfiinţare. Operaţiunile legate de transferul documentelor și documentaţiilor prevăzute de lege între cele două autorităţi, respectiv reglementarea relaţiilor cu solicitanţii, sunt în sarcina şi responsabilitatea autorităţilor implicate.

**9. Articolul 35 se modifică și va avea următorul cuprins:**

**Art. 35. - (1)** Activitatea de amenajare a teritoriului şi de urbanism la nivel naţional este coordonată de Ministerul Dezvoltării Regionale şi Administratiei Publice.

(2) Controlul statului privind aprobarea şi aplicarea documentaţiilor de amenajare a teritoriului şi de urbanism, este asigurat la nivel național de Inspectoratul de Stat în Construcţii, precum şi de instituţia arhitectului-şef de la nivel judeţean și de organele de control al activităţii de amenajare a teritoriului şi de urbanism ale consiliilor judeţene, pentru unitățile administrativ teritoriale aflate în componența județului.

(3) Direcţiile de specialitate din cadrul *Ministerului,* Inspectoratul de Stat în Construcţii şi arhitecţii-şefi ai judeţelor colaborează permanent în vederea ducerii la îndeplinire a prevederilor alin. (2), prin:

a) elaborarea și actualizarea procedurilor de control în domeniu;

b) informarea permanentă privind disciplina în domeniu și luarea măsurilor ce se impun;

c) elaborarea de ghiduri și îndrumare pentru cetateni și autoritățile administrației publice.”

**După Art. 351 se introduce un articol nou, 352 care va avea următorul cuprins:**

Art. 352 În vederea asigurării coerenţei măsurilor de dezvoltare regională sub aspectul impactului teritorial, în cadrul agențiilor de dezvoltare regională se constituie un compartiment de planificare teritorială, format din specialiști în amenajarea teritoriului și urbanism, care vor asigura:

a) corelarea strategiilor de dezvoltare regională și a planurilor de amenajarea teritoriului naționale și județene și a planurilor de urbanism general la scară regională;

b) coordonarea elaborării strategiilor și planurilor de dezvoltare regională pe termen mediu și lung, sub aspectele: social, economic, de mediu, cu asigurarea condițiilor de coeziune și competitivitate teritorială, precum și cu respectarea principiilor de dezvoltare policentrică, sustenabilă și incluzivă

c) exprimarea teritorială a proiectelor care rezultă din strategia de dezvoltare regională și din planul de dezvoltare regională, cu estimarea impactului teritorial;

d) furnizarea de date și rapoarte către Observatorul Teritorial Național;

e) elaborarea de rapoarte privind monitorizarea implementării strategiilor și planurilor de dezvoltare regională, dinamica regiunii în domeniile și sub aspectele mentionate la punctul b), în înțelesul conceptelor de dezvoltare și utilizând indicatorii potrivit practicilor la nivelul UE.

**10. La articolul 36 alineatul (1), alineatul (2) și alineatul (4) se modifică și vor avea următorul cuprins:**

(1) În cadrul aparatului de specialitate al consiliului judeţean, respectiv în cadrul

aparatului de specialitate al primarului/Primarului general al municipiului Bucureşti se organizează şi funcţionează, potrivit legii, structuri de specialitate în domeniul amenajării teritoriului şi urbanismului. În cazul judeţelor şi municipiilor structura responsabilă se organizează ca direcţie generală sau direcţie, în cazul oraşelor structura responsabilă se organizează ca direcţie sau serviciu, în cazul comunelor structura responsabilă se organizează la nivel de birou sau compartiment.

(2) Conducătorul structurii de specialitate din cadrul aparatelor consiliilor judeţene sau primăriilor ocupă funcția publică specifică de arhitect-şef şi reprezintă autoritatea tehnică în domeniul amenajării teritoriului şi urbanismului din cadrul administraţiei publice judeţene şi locale.

……………………………..

(4) Arhitectul-şef nu poate fi subordonat unui alt funcţionar public din cadrul aparatului de specialitate al preşedintelui consiliului judeţean sau al primarului, indiferent de tipul structurii pe care o conduce, direcţie generală, direcţie sau serviciu, birou sau compartiment.

**11. La articolul 36, alineatul (9) se modifică şi va avea următorul cuprins:**

„(9) În vederea profesionalizării deciziei necesare unei dezvoltării coerente şi durabile, comunele pot forma asociaţii de dezvoltare intercomunitară, constituite în condiţiile legii, împreună cu alte comune, oraşe sau municipii, în vederea asigurării expertizei tehnice de specialitate pentru fundamentarea deciziei privind planificarea urbană şi teritorială.”

**12.La articolul 36, după alineatul (9) se introduc două noi alineate, alineatele (91) şi (92), cu următorul cuprins:**

„(9**1**) Asociaţiile de dezvoltare comunitară (A.D.I.) pot furniza, prin aparatul tehnic al acestora, compus din specialişti având formaţia profesională de arhitect diplomat, urbanist diplomat, inginer în domeniul construcţiilor absolvent al unor cursuri de specializare postuniversitară sau master în domeniul amenajării teritoriului şi urbanismului, specialişti atestaţi de Registrul Urbaniştilor din România, servicii de consiliere de specialitate care să asigure fundamentarea deciziilor administraţiei publice locale privind planificarea urbană şi teritorială în vederea gestionării coerente şi eficiente a teritoriului.

(9**2**) Aparatul tehnic al A.D.I. va întocmi, la solicitarea scrisă a primarului interesat, referate însoțite de rapoarte tehnice, întocmite de specialiști potrivit competențelor profesionale, care vor certifica faptul că documentaţia transmisă de primarul orașului/comunei a fost verificată de către specialiștii din aparatul tehnic şi întruneşte toate condiţiile tehnice pentru a fi emis actul administrativ de către autoritatea administraţiei publice locale, în condiţiile legii.”

**13. La articolul 36, alineatul (10) se modifică și va avea următorul cuprins:**

(10) La nivelul comunelor atribuțiile privind urbanismul și autorizarea construcțiilor se face prin constituirea structurii de specialitate, la nivel de birou, prin includerea în organigramă și statul de funcții a funcției publice specifice de arhitect-șef, șef al structurii de specialitate aflate în subordinea directă a primarului.

Până la la ocuparea postului de arhitect șef, atribuțiile vor fi exercitate de către un funcţionar public din aparatul de specialitate al primarului, absolvent al cursurilor de formare profesională continuă de specialitate în domeniul amenajării teritoriului, urbanismului şi autorizării construcţiilor, organizate de instituţiile publice cu atribuţii în domeniu, în colaborare cu Registrul Urbaniştilor din România cu respectarea prevederilor art. 36^1 lit. d) și art. 45 alin. (3) din Legea nr. 50/1991, privind autorizarea executării lucrărilor de construcții, respublicată, cu modificările și completările ulterioare.

**14.După articoul 361 se introduce un articol nou, articolul 362, cu următorul cuprins:**

Art. 362 (1) Structura de specialitate, în domeniul amenajării teritoriului, urbanismului şi autorizării construcţiilor la județe, municipii şi oraşe are următoarea componenţă şi structură minimală:

* Direcţie generală la nivelul consiliilor județene și municipiilor reședință de județ și direcție la nivelul municipiilor și orașelor, condusă de arhitect-şef, formată din personal de specialitate din domeniul arhitecturii, urbanismului, planificării și analizei teritoriale, construcţiilor şi instalaţiilor, cu atribuţii în planificare, gestionarea strategiei de dezvoltare a unității administrativ teritoriale, gestionarea documentaţiilor de ameanajarea teritoriului și urbanism, emiterea certificatelor de urbanism şi autorizaţiilor de construire, secretariatul comisiei de aviz unic integrat şi a comisiei tehnice de urbanism, control în domeniu și alte competențe legale specifice domeniului.
* In situația constituirii în componența direcției generale sau a direcției de specialitate a unui serviciu de urbanism, acesta va fi condus de un absolvent al studiilor de specialitate în domeniul urbanismului sau de un arhitect atestat în condițiile legii de Registrul Urbaniștilor din România.

(2) Structura de specialitate în domeniul amenajării teritoriului, urbanismului şi autorizării construcţiilor la nivelul comunelor are următoarea componenţă şi structură minimală:

- Serviciu sau birou condus de arhitect-şef, cu studii de specialitate conform art. 361 formată din personal de specialitate din domeniul arhitecturii, urbanismului, planificării și analizei teritoriale, construcţiilor şi instalaţiilor, cu atribuţii în planificare, gestionarea strategiei de dezvoltare a comunei, gestionarea documentaţiilor de urbanism, emiterea certificatelor de urbanism şi autorizaţiilor de construire, control în domeniu și alte competențe legale în domeniu.

**15. La articolul 37 alineatul (12) se modifică și va avea următorul cuprins:**

**„(12)** Comisia tehnică de amenajare a teritoriului şi urbanism de la nivelul unităților administrativ teritoriale fundamentează din punct de vedere tehnic emiterea avizului arhitectului-şef și a avizelor de inițierea planurilor urbanistice.”

**16. La articolul 37, alineatul (6) se modifică și va avea următorul cuprins:**

**„**(6) Membrii comisiei tehnice de amenajare a teritoriului şi urbanism au următoarele obligaţii:

1. respectarea şi aplicarea corectă a legii;
2. analizarea cu maximă responsabilitate, profesionalism şi integritate, a tuturor documentaţiilor supuse avizării, puse la dispoziție de secretariatul comisiei
3. acţionarea exclusiv în interesul public;

d) declararea de îndata orice situaţie susceptibilă de conflict de interese, în raport cu documentaţiile supuse analizei comisiei

e) asigurarea egalităţii de tratament a iniţiatorilor de documentaţii prin aplicarea aceluiaşi regim juridic în situaţii identice sau similare;

f) profesionalismul, prin îndeplinirea mandatului cu responsabilitate, competenţă, eficienţă, corectitudine şi conştiinciozitate;

g) respectarea confidenţialităţii informaţiilor şi a datelor stabilite ca având acest regim, pe toată durata mandatului şi după încetarea acestuia, cu privire la date şi/sau informaţii cu caracter personal ori care intră sub incidenţa protecţiei legale în temeiul Legii nr.8/1996 privind dreptul de autor şi drepturile conexe, cu modificările şi completările ulterioare, de care au luat cunoştinţă în timpul exercitării mandatului, cu excepţia datelor şi documentelor care, potrivit legii, constituie informaţie de interes public.”

**17. La articolul 37, după alineatul (6) se introduce un nou alineat, alineatul (7), cu următorul cuprins:**

„(7) Pentru evitarea conflictelor de interese, la începerea mandatului, membrii comisiei tehnice de amenajarea teritoriului şi de urbanism, trebuie să semneze o declaraţie pe propria răspundere prin care se obligă ca pe perioada exercitării mandatului, să nu aibă contracte cu administrația publică locală din a cărei comisie face parte și să se abțină de la vot în cazul în care au participat la elaborarea unei documentații depuse spre avizare la comisia din care face parte. Pentru activitatea prestată membrii au dreptul la decontarea cheltuielilor de participare la lucrările Comisiei.”

**18. La articolul 38, alineatul (1) se modifică și va avea următorul cuprins:**

„(1) Documentaţiile de amenajare a teritoriului şi de urbanism se elaborează de către colective de specialişti cu drept de semnătură și se semnează pe toate piesele scrise și desenate de către elaboratori - conform dreptului de semnătură legal obținut, respectiv pentru elaborarea unor secțiuni de specialitate și pentru coordonarea documentației.”

**19. La articolul 38, după alineatul (1) se introduce un nou alineat, alineatul (11) cu următorul cuprins:**

„(11) Semnarea documentației atrage după sine responsabilitatea pentru veridicitatea și corectitudinea din punct de vedere tehnic și juridic a documentației.”

**20. La articolul 38 alineatul (4), litera f) se modifică şi va avea următorul cuprins:**

„f) Elaborează statutul profesiei de urbanist, cooperând în acest scop cu structuri asociative ale profesiei, cu Ministerul Dezvoltării Regionale și Administrației Publice și cu Ministerul Educației și Cercetării Științifice.”

**21. La articolul 39, alineatul (1) se modifică şi va avea următorul cuprins:**

„(1) În sensul prezentei legi, prin documentaţii de amenajare a teritoriului şi de urbanism se înţeleg strategiile și planurile de amenajare a teritoriului, strategiile și planurile de urbanism împreună cu regulamentele locale de urbanism aferente, avizate şi aprobate conform prezentei legi.”

**22. La articolul 42, alineatul (3) se modifică şi va avea următorul cuprins:**

„(3) Fiecare judeţ trebuie să deţină Planul de amenajare a teritoriului judeţean şi să îl reactualizeze periodic, la 10-15 ani, în funcţie de politicile şi de programele de dezvoltare ale judeţului și de cele de la nivel national și regional .”

**23. Articolul 45 se modifică şi va avea următorul cuprins:**

„Art. 45. - Documentațiile de urbanism sunt de două tipuri:

a) de planificare urbană - planul urbanistic general, planul urbanistic zonal, planul de mobilitate urbană.

b) de proiectare urbană - planul urbanistic de detaliu .

**24. La articolul 47 alineatul (1) se modifică și va avea următorul cuprins :**

**„**- (1) Planul urbanistic zonal este instrumentul de planificare urbană de reglementare specifică, prin care se coordonează dezvoltarea urbanistică integrată a unor zone din localitate, caracterizate printr-un grad ridicat de complexitate sau printr-o dinamică urbană accentuată. Planul urbanistic zonal asigură corelarea programelor de dezvoltare urbană integrată a zonei cu Planul urbanistic general. Zona minimă pentru elaborarea unui plan urbanistic zonal este suprafața cuprinsă între patru drumuri publice sau limite impuse de elemente ale cadrului natural”

**25. La articolul 481 alineatul (4) se modifică și va avea următorul cuprins :**

„(4) La demararea elaborării planurilor urbanistice, oficiile de cadastru şi publicitate imobiliară pun, la dispoziţia autorităţii administrației publice care a iniţiat documentația de urbanism, cu titlu gratuit, în format digital, baza topografică în sistemul naţional de referinţă Stereo 1970, prezentând stadiul actual al bazei topografice a teritoriului administrativ al localităţii iar Institutul National de statistica furnizează fișa localității cu evolutia istorică a indicatorilor.”

**26. La articolul 481, alineatul (5) se modifică și va avea următorul cuprins:**

„(5) Documentaţiile de amenajarea teritoriului și de urbanism legal aprobate se fac publice de către autorităţile administrației publice locale responsabile cu aprobarea planului, inclusiv prin publicarea pe site-ul instituţiei a conținutului documentațiilor compus din piesele scrise și desenate și prin publicarea acestora de către Ministerul Dezvoltării Regionale și Administrației Publice în Observatorul teritorial național.”

**27. La articolul 481, după alineatul (5), se introduc două noi alineate, alineatele (6) şi (7), cu următorul cuprins:**

„(6) În termen de 15 zile după aprobarea de către consiliul local/Consiliul General al Municipiului Bucureşti, un exemplar al documentaţiei de urbanism aprobate se înaintează Agenţiei Naţionale de Cadastru şi Publicitate Imobiliară, în format electronic, vectorial, pentru preluarea informaţiilor în sistemul de evidenţă de cadastru şi publicitate imobiliară şi în geoportalul INSPIRE, un exemplar se transmite, în format electronic, vizat spre neschimbare prin semnătură electronică, Ministerului Dezvoltării Regionale şi Administraţiei Publice pentru preluarea în Observatorul teritorial naţional și un exemplar, în format electronic, vizat spre neschimbare prin semnătură electronică, consiliului județean pentru menținerea bazei de date.

(7) Documentatiile de amenajarea teritoriului și documentațiile de urbanism împreună cu regulamentele de urbanism aferente se pun la dispozitia publicului interesat integral, la cerere, pentru consultare la sediul consiliului județean/primăriei.”

**28. La articolul 49, alineatul (3) se modifică și va avea următorul cuprins:**

„(3) Documentaţiile de urbanism legal aprobate devin acte administrative cu caracter normativ, cu caracter de reglementare specifică şi care stabilesc reguli ce se aplică direct asupra unităților administrativ teritoriale şi părţilor din acestea până la nivelul parcelelor cadastrale, constituind elemente de fundamentare obligatorii pentru eliberarea certificatelor de urbanism , fiind opozabile în justiție.”

**29. La articolul 54, alineatul (3) se modifică și va avea următorul cuprins:**

„(3) Planurile de urbanism zonale sau de detaliu, care modifică sau detaliază părţi din zone protejate, se pot finanţa de către persoane fizice sau juridice interesate.”

**30. La articolul 55, alineatul (3) se modifică și va avea următorul cuprins:**

„(3) Indiferent de iniţiativa sau de sursa de finanţare, autorităţile administraţiei publice locale în competenţa cărora se află aprobarea documentaţiei de amenajare a teritoriului sau de urbanism, sunt responsabile pentru întregul conţinut al reglementărilor adoptate, cu excepţia cazurilor în care legea dispune altfel.”

**31. Art. 56 se modifică şi va avea următorul cuprins :**

„(1) In vederea simplificării procedurii de avizare şi a coordonării deciziilor autorităţilor avizatoare şi emitenţilor de avize, la nivelul consiliilor judeţene, municipiilor şi oraşelor se înfiinţează comisia de aviz unic integrat în domeniul amenajării teritoriului şi urbanismului, autorizării executării lucrărilor de construcții, denumită în continuare CAU.

(2) Avizarea documentațiilor de amenajarea teritoriului și de urbanism se face exclusiv prin Comisia de aviz unic, cu excepția avizului din domeniul mediului, a avizului ministerului culturii și avizului ministerului dezvoltării regionale și administrației publice și a structurilor din domeniul apărării și securității naționale.

(3) Avizul unic integrat se emite după cum urmează:

a) de către comisia de la nivel judeţean pentru planurile de amenajarea teritoriului zonale P.A.T.Z. şi judeţene P.A.T.J., planurile urbanistice generale P.U.G. şi pentru planurile urbanistice zonale şi de detaliu pentru oraşele care nu au structură de specialitate organizată conform prezentei legi şi pentru toate comunele din județ.

b) de către comisia de aviz unic de la nivelul municipiilor/oraşelor, pentru planurile urbanistice zonale şi de detaliu elaborate pentru zone din teritoriul administrativ al acestora.

(4) Avizul unic integrat în domeniul amenajării teritoriului şi urbanismului, este actul administrativ care include condiţionalităţile stabilite de autorităţile administraţiilor publice avizatoare, emitenţilor de avize/instituţiilor avizatoare cu privire la drumuri naționale, judeţene şi comunale, sănătate publică, apărare civilă, protecţia împotriva incendiilor, echipare tehnică edilitară şi altele asemenea. Nu face parte din procedura de aviz integrat, evaluarea strategică de mediu, emiterea avizului de mediu şi avizul arhitectului-şef, fundamentat tehnic de către Comisia tehnică de amenajare a teritoriului şi urbanism, prevăzută la Art. 37 alin. (1).

(5) Comisia de aviz unic integrat în domeniul amenajării teritoriului și urbanismului este formată din reprezentanţii autorităţilor emitente de avize, cu responsabilităţi în domeniile prevăzute la alin.(3)

(6) Avizul unic integrat se emite pe baza analizării documentațiilor depuse în condițiile prezentei legi, prezentate și sustinute de elaboratorii și beneficiarii acestora, în cadrul sedintei CAU.

(7) Pentru emiterea avizului unic integrat, solicitantul transmite comisiei de aviz unic documentația completă, în format electronic și tipărit. Secretariatul comisiei transmite în format electronic documentația tuturor autorităților emitente de avize care au la dispoziție 30 zile să analizeze documentația. În termen de maxim 5 zile de la scurgerea termenului de analiză a documentației secretariatul comisiei organizează o ședință în care elaboratorii, specialiști atestați potrivit prezentei legi, prezintă documentația iar membrii comisiei solicită clarificări sau formulează propuneri de modificare sau completare a documentației. Ședința se finalizează cu un proces verbal în care sunt prezentate condițiille necesare avizării.

(8) Condițiile se introduc în documentații, prin grija elaboratorului, în scopul emiterii avizului unic și actului administrativ de aprobare, în conditiile legii, a documentațiilor de amenajare a teritoriului și de urbanism iar documentația completă se depune la secretariatul comisiei, care o transmite în format electronic la membri.

(9) In termen de maxim 15 de zile de la data transmiterii documentației modificate și completate, în situația îndeplinirii condițiilor, se emite avizul unic integrat sau după caz, se transmite răspunsul cu privire la condițiile care nu au fost îndeplinite.

(10) Pentru emiterea avizelor de către autoritățile publice centrale și locale, documentația poate fi depusă și în format electronic, prin intermediul portalului aferent punctului de contact unic electronic <http://www.edirect.e-guvernare.ro/>, cu condiția aplicării semnăturii digitale de către specialiștii atestați de către Registrul Urbaniștilor din România, potrivit prezentei legi.

(11) Avizarea documentaţiilor de interes general - toate categoriile din domeniul amenajării teritoriului, precum şi din domeniul urbanismului, se face fără perceperea unor taxe sau tarife. Avizarea documentațiilor de urbanism inițiate de investitori privați se face pe baza unei taxe de aviz unic.

(12) Perioada de valabilitate a documentaţiilor de amenajare a teritoriului şi de urbanism se stabileşte de către autoritatea administraţiei publice locale abilitată să aprobe documentaţia, în conformitate cu gradul de complexitate şi cu prevederile acesteia.

(13) Valabilitatea prevederilor documentaţiilor de amenajarea teritoriului şi urbanism se extinde de drept pentru acele investiţii pentru care a fost emis certificatul de urbanism în vederea obținerii autorizației de construire, în timpul perioadei de valabilitate, până la finalizarea acestora.

(14) Documentaţiile de amenajare a teritoriului şi documentaţiile de urbanism, elaborate conform legislaţiei în vigoare, care au avizele de la autoritățile administrației publice centrale abilitate, avizul unic de amenajarea teritoriului și de urbanism, avizul arhitectului-șef şi avizul de mediu, precum şi tarifele de exercitare a dreptului de semnătură achitate pentru specialiştii care au elaborat documentaţiile, se promovează, în limita competenţelor stabilite potrivit legii, după caz, de către preşedintele consiliului judeţean sau de către primar, în vederea aprobării prin hotărâre a consiliului judeţean/local/Consiliului General al Municipiului Bucureşti, pe baza referatului de specialitate al arhitectului-şef sau întocmit de către aparatul tehnic al A.D.I. în cazul comunelor care nu au organizate structuri de specialitate, în termen de maximum 30 de zile de la data înregistrării documentaţiei complete la registratura consiliului judeţean/primăriei.”

(15) În termen de maximum 45 de zile de la finalizarea dezbaterii publice şi înaintarea expunerii de motive elaborate de primar/preşedintele consiliului judeţean şi a raportului de specialitate elaborat de către arhitectul-şef sau de către aparatul tehnic al A.D.I. în cazul comunelor care nu au organizate structuri de specialitate, consiliul judeţean sau local are obligaţia să emită o hotărâre prin care aprobă sau respinge documentaţia de amenajare a teritoriului sau urbanism.

(16) În termen de maximum 45 de zile de la finalizarea dezbaterii publice şi înaintarea expunerii de motive elaborate de primar/preşedintele consiliului judeţean şi a raportului de specialitate elaborat de către arhitectul-şef sau de către aparatul tehnic al A.D.I. în cazul comunelor care nu au organizate structuri de specialitate, consiliul judeţean sau local are obligaţia să emită o hotărâre prin care aprobă sau respinge documentaţia de amenajare a teritoriului sau urbanism.

(17) În situaţia exprimării unui vot negativ, consilierii județeni sau locali au obligaţia de a depune la preşedintele de şedinţă motivaţia în scris pentru acest vot, care se va anexa la procesul-verbal al şedinţei.

**32. Articolul 561 se modifică și va avea următorul cuprins:**

**„Art. 561**. – (1) Nu pot fi iniţiate şi aprobate documentaţii de urbanism care au ca scop intrarea în legalitate a unor construcţii edificate fără autorizaţie de construire sau care nu respectă prevederile autorizaţiei de construire

(2) Prin excepție de la prevederile alin. (1) autoritățile administrației publice locale, pot iniția documentații de urbanism pentru reglementarea situației așezărilor informale locuite de populații aflate în condiții de sărăcie extremă.

**33. La Articolul 63, alin. (2) se modifică și va avea următorul cuprins:**

„a) refuzul instituţiilor sau al operatorilor de servicii comunitare de utilităţi publice care deţin imobile, instalaţii şi/sau echipamente de interes public ori care prestează un serviciu public de a furniza informaţii care, prin natura lor, sunt publice, pentru desfăşurarea corespunzătoare a activităţii de amenajare a teritoriului şi de urbanism, conform prevederilor art. 5 alin. (2).;

b) supunerea spre avizare sau aprobare a unei documentaţii de urbanism incomplete ori care conţine date eronate;

c) avizarea şi aprobarea de documentaţii de amenajare a teritoriului şi de urbanism semnate de alte persoane decât cele stabilite prin lege;

d) neîndeplinirea atribuţiilor privind exercitarea controlului asupra modului de respectare a documentaţiilor de amenajare a teritoriului şi de urbanism;

e) nerespectarea termenelor privitoare la promovarea documentaţiilor spre aprobare;

f) nerespectarea prevederilor privitoare la informarea şi consultarea populaţiei;

g) neemiterea hotararii de aprobare sau respingere a documentației de urbanism;

h) neluarea măsurilor prevăzute de lege în cazul nerespectării prevederilor din documentaţiile de amenajare a teritoriului şi de urbanism;

i) aprobarea unui plan urbanistic de detaliu cu derogări de la documentaţiile de urbanism aprobate;

j) semnarea de documentaţii de amenajarea teritoriului şi urbanism care conţin date eronate, dacă nu intră sub incidenţa legii penale;

k) nerealizarea demersurilor de elaborarea a planurilor de urbanism zonale prevăzute obligatoriu de lege;

l) nerealizarea demersurilor de elaborare sau actualizare a planului de amenajarea teritoriului județean sau a planului de urbanism general de către autoritățile publice.”

**34. Articolul 631 se modifică și va avea următorul cuprins:**

„Art. **631** Contravenţiile prevăzute la art. 63 alin. (2) se sancţionează cu amendă, după cum urmează:

1. 50.000 lei, pentru nerespectarea prevederilor lit. a); f), g); h), k),l);
2. de la 10.000 lei la 25.000 lei, pentru nerespectarea prevederilor lit. b), c), d), e);
3. 15.000 lei, pentru nerespectarea prevederilor lit. i);
4. 5 .000 lei pentru nerespectarea literei j).

**35. Articolul 64 alin. (1) se modifică și va avea următorul cuprins:**

**„Art. 64.** - (1) Faptele de încălcare a prezentei legi se constată şi se sancţionează de Inspectoratul de Stat în Construcţii precum şi de instituţia arhitectului-şef de la nivel judeţean prin organele de control al activităţii de amenajare a teritoriului şi de urbanism ale consiliilor judeţene pentru unitățile administrativ teritoriale aflate în componența județului.”

**36. La articolul 64, după alineatul (2) se introduce un nou alineat (3) care va avea următorul cuprins:**

(3) Atacarea de către prefect, ca urmare a controlului de legalitate efectuat de către acesta sau de către ISC, ca urmare a contr a hotărârii de aprobare a unei documentații de amenajare a teritoriului și de urbanism aprobate cu încălcare prevederilor alin. (3) suspendă de drept emiterea unor acte administrative subsecvente precum și actele administrative emise în baza documentației astfel aprobate.

**37.** La anexa nr. 1 ”Categorii de documentații de amenajare a teritoriului și de urbanism, competențe de avizare și de aprobare a acestora”, numerele curente 11, 2, 21, 22, 3 se modifică şi vor avea următorul cuprins:

|  |  |  |  |
| --- | --- | --- | --- |
| Nr.crt. | Categorii de documentații | Avizează | Aprobă |
| Amenajarea teritoriului | | | |
| 11 | Zonal regional | - Ministerul Dezvoltării Regionale şi Administraţiei Publice  - Ministerul Culturii  - Ministerul Transporturilor  - Ministerul Mediului | Guvernul |
| 2 | Zonal  - Interjudeţean  -Interorăşenesc sau intercommunal  - Frontalier  - Metropolitan, periurban al principalelor municipii şi oraşe | Ministerul Dezvoltării Regionale şi Administraţiei Publice  Comisiile de aviz unic de la nivel județean  Autoritatea competentă pentru protecția mediului | Consiliile județene  Consiliile locale |
| 21 | Zonal, pentru localităţi care cuprind monumente istorice înscrise în Lista patrimoniului mondial | Ministerul Dezvoltării Regionale şi Administraţiei Publice  Ministerul Culturii  Comisia de aviz unic de la nivel județean  Autoritatea competentă pentru protecția mediului | Guvernul |
| 22 | Zonal care include unități administrativ terotirlae care cuprind monumente, ansambluri sau situri înscrise în Lista monumentelor istorice | Ministerul Dezvoltării Regionale şi Administraţiei Publice  Ministerul Culturii  Comisia de aviz unic de la nivel județean  Autoritatea competentă pentru protecția mediului | Consiliile judeţene  Consilile locale |
| 3 | Județean | Ministerul Dezvoltării Regionale şi Administraţiei Publice  Ministerul Culturii  Comisia de aviz unic de la nivel județean  Autoritatea competentă pentru protecția mediului | Consiliile judeţene |
| B. Urbanism | | | |
| 4 | Municipiul București | Ministerul Dezvoltării Regionale și Administrației Publice  Comisia de aviz unic de la nivelul municipiului  Organisme abilitate conform legii din domeniul apărării și securității naționale  Autoritatea competentă pentru protecția mediului | Consiliul General al Municipiului București |
| 5 | Plan urbanistic general și regulament local aferent acestuia pentru municipiu | Ministerul Dezvoltării Regionale și Administrației Publice  Ministerul Culturii  Comisia de aviz unic de la nivelul județean  Organisme abilitate conform legii din domeniul apărării și securității naționale  Autoritatea competentă pentru protecția mediului | Consiliul local |
| 6 | Plan urbanistic general si regulament local aferent acestuia pentru oraș | Ministerul Dezvoltării Regionale și Administrației Publice  Ministerul Culturii  Comisia de aviz unic de la nivelul județean  Organisme abilitate conform legii din domeniul apărării și securității naționale  Autoritatea competentă pentru protecția mediului | Consiliul local |
| 7 | Plan urbanistic general si regulament local aferent acestuia pentru comună | Comisia de aviz unic de la nivelul județean  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consiliul local |
| 8 | Plan urbanistic general si regulament local aferent acestuia pentru oraşe şi comune ce includ staţiuni balneare/turistice declarate sau monumente istorice | Ministerul Dezvoltării Regionale și Administrației Publice  Ministerul Culturii  Comisia de aviz unic de la nivelul județean  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului |  |
| 9 | Plan urbanistic general și plan urbanistic zonal pentru localităţi care cuprind monumente istorice înscrise în Lista patrimoniului mondial | Ministerul Dezvoltării Regionale și Administrației Publice  Ministerul Culturii  Comisia de aviz unic de la nivelul județean  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Guvernul |
| 10 | Plan urbanistic zonal și regulament local aferent acestuia pentru zone construite protejate sau pentru zone centrale ale unităților administrativ teritoriale, în integralitatea acestora | Ministerul Dezvoltării Regionale și Administrației Publice  Ministerul Culturii  Comisia de aviz unic de la nivelul municipiului, pentru municipii  Comisia de aviz unic de la nivelul județean pentru comune și orașe  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consiliul local/Consiliul General al Municipiului Bucureși |
| 11 | Plan urbanistic zonal pentru părți din zone protejate | Ministerul Culturii  Comisia de aviz unic de la nivelul municipiului, pentru municipii  Comisia de aviz unic de la nivelul județean pentru comune și orașe  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consilul local |
| 12 | Plan urbanistic zonal situat în afara zonelor protejate sau zonelor centrale | Comisia de aviz unic de la nivelul municipiului, pentru municipii  Comisia de aviz unic de la nivelul județean pentru comune și orașe  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consilul local |
| 13 | Părţi din zone protejate ori asupra cărora s-a instituit un tip de restricţie, prin acte normative sau documentaţii de urbanism, precum şi cele care depăşesc limita unei unităţi administrativ- teritoriale | Ministerul Culturii prin direcțiile județene  Comisia de aviz unic de la nivelul municipiului , pentru municipii  Comisia de aviz unic de la nivelul județean pentru comune și orașe  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consilul local |
| 14 | Zone turistice de interes naţional, respectiv zona costieră, zone montane şi alte categorii de teritorii stabilite prin acte normative în vederea asigurării condiţiilor de dezvoltare durabilă şi de păstrare a identităţii locale | Ministerul Culturii  Comisia de aviz unic de la nivelul municipiului , pentru municipii  Comisia de aviz unic de la nivelul județean pentru comune și orașe  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consiliile locale/ Consiliul General al Municipiului Bucureşti |
| 15 | Zone situate în extravilanul municipiilor, oraşelor şi comunelor | Ministerul Culturii, cu referire la siturile arheologice  Comisia de aviz unic de la nivelul municipiului, pentru municipii  Comisia de aviz unic de la nivelul județean pentru comune și orașe  Organisme abilitate conform legii din domeniul apărării și securității naționale, după caz  Autoritatea competentă pentru protecția mediului | Consiliul local |
| 16 | Plan urbanistic de detaliu pentru Imobile clasate în Lista monumentelor istorice şi cele care se amplasează în zone protejate | Comisia de aviz unic de la nivelul municipiului pentru municipii  Comisia de aviz unic de la nivelul județului, pentru orașe și comune  Ministerul Culturii  Autoritatea competentă pentru protecția mediului | Consiliul local |
| 17 | Alte imobile | Comisia de aviz unic de la nivelul municipiului pentru municipii  Comisia de aviz unic de la nivelul județului, pentru orașe și comune  Autoritatea competentă pentru protecția mediului | Consiliul local |

**Art.II – În tot cuprinsul actului, sintagmele „Ministerul Dezvoltării Regionale și Turismului și Ministerul Dezvoltării Regionale și Locuinței” se înlocuiesc cu sintagma „Ministerul Dezvoltării Regionale și Administrației Publice”.**

**Art. III - Legea nr. 350/2001 privind amenajarea teritoriului şi urbanismul, publicată în Monitorul Oficial al României, Partea I nr. 373 din 10 iulie 2001, cu modificările şi completările ulterioare precum şi cu cele aduse prin prezenta ordonanță de urgență a guvernului se va republica în Monitorul Oficial al României, Partea I, dându-se textelor o nouă numerotare.**

**Art. IV – Avizele de oportunitate emise în condițiile legii anterior aprobării prezentei ordonanțe de urgență se consideră avize de inițiere.**

**Art. V – Legea nr. 50 /1991 privind autorizarea executării lucrărilor de construcţii, republicată în Monitorul Oficial al României, Partea I, nr. 933 din 13 octombrie 2004 cu modificările și completările ulterioare, se modifică și se completează după cum urmează:**

* 1. **La articolul 2 alineatul (4) litera a1) se modifică și va avea următorul cuprins:**

„a1) lucrări de supraetajare a clădirilor existente cu încă un nivel, o singură dată, în suprafaţă de maximum 20% din suprafaţa construită desfăşurată a clădirilor, cu condiţia situării acestora în afara zonelor construite protejate sau a zonelor de protecţie a monumentelor, după caz şi care nu au beneficiat de derogări în urma unei documentaţii de urbanism aprobată pentru autorizaţia iniţială;”

* 1. **La articolul 4 alineatul (1) litera a), după punctul 2. se introduce un nou punct, punctul 3, care va avea următorul cuprins:**

„3. la căile de comunicații de interes județean.”

* 1. **La articolul 4 după alineatul (1) se introduce un nou alineat, alineatul (11) cu urmatorul cuprins:**

“(11) Avizele solicitate conform prevederilor alin. (1) se emit de către persoanele nominalizate în termen de 7 zile. In situația neemiterii în termenul menționat, avizul se consideră emis și procedura de autorizare poate continua.”

(12) Termenul de 7 zile necesar emiterii avizului prevăzut la (11) nu se cuprinde în termenul de 30 de zile prevăzut la art. 7.

**4. La articolul 4 alineatele (2), (21) şi 3 se abrogă.**

**5. La articolul 4 alineatul (1) litera e) punctul 2 se modifică și va avea următorul cuprins:**

“2. la construcţiile reprezentând monumente istorice clasate sau aflate în procedura de clasare potrivit legii, precum și cele din zonele de protecție ale acestora, definite conform legii, aflate pe teritoriul administrativ, în condiţiile art. 10 lit. a) şi ale art. 45 alin. (4) şi cu avizul arhitectului-şef al judeţului.”

**6. La articolul 5 alineatul (1) se modifică și va avea următorul cuprins:**

1. Avizele şi acordurile stabilite prin certificatul de urbanism se solicită de către investitor/beneficiar direct sau prin împuternicitul acestuia şi se obţin de la autorităţile competente în domeniu înaintea depunerii documentaţiei pentru autorizarea executării lucrărilor de construcţii la autorităţile administraţiei publice competente pentru :

a) asigurarea şi racordarea/branşarea la infrastructura edilitară, în condiţiile impuse de caracteristicile şi amplasamentul reţelelor de distribuţie/transport energetic din zona de amplasament

b) racordarea la reţeaua căilor de comunicaţii;

c)securitatea la incendiu, protecţia civilă şi protecţia sănătăţii populaţiei;

d) cerinţele specifice unor zone cu restricţii stabilite prin reglementări speciale.

**7. La articolul 5, după alineatul (1) se introduce un nou alineat, alineatul (11)care va avea următorul cuprins:**

(**11)**Prin excepție de la alin. (1), în situația unităților administrativ teritoriale unde este organizat ghiseul unic, avizele si acordurile stabilite prin certificatul de urbanism, se pot obține direct de către autoritășile administrației publice locale, prin intermediul ghiseului unic, pe baza documentației tehnice de autorizare a construcțiilor însoțită de documentațiile de avizare specific, depuse în format tipărit și electronic.

**8. La articolul 6, după alineatul (3) se introduce un nou alineat, alineatul (31) cu următorul cuprins:**

**“(3**1**)** În cazul emiterii certificatului de urbanism în format electronic semnatarii prevăzuți la alin. (3) vor utiliza semnătura electronică, documentul având aceeaşi valoare juridică cu certificatul de urbanism emis în format scriptic.”

**9 . La articolul** 7 **alineatul (1) litera c) se modifică și va avea următorul cuprins:**

„c) documentaţia tehnică - D.T. ce reprezintă un extras din proiectul tehnic”

**10. La articolul 7 după alineatul (15) se introduce un nou alineat, alineatul (16) cu următorul cuprins:**

“(16) Prin excepţie de la prevederile alin. (1), în baza documentelor justificative, autorizaţiile de construire pentru obiectivele de investiţii finanțate din fonduri publice se emit, în condiţiile legii, în termen de 15 zile de la data depunerii documentaţiei complete pentru autorizarea executării lucrărilor de construcţii.”

**11. La articolul 7 alineatul (23) se modifică și va avea următorul cuprins:**

„**(23)** Documentaţiile tehnice - D.T. pentru reabilitarea termică a clădirilor se verifică în mod obligatoriu pentru cerinţele esenţiale de calitate în construcţii ”b) securitate la incendiu” şi "f) economie de energie şi izolare termică", potrivit legii.”

**12. La articolul 7 alineatul (5) se modifică și va avea următorul cuprins:**

„(5) Autoritatea emitentă a autorizaţiei de construire stabileşte o perioadă de valabilitate de **24 luni de la data emiterii**, interval în care solicitantul este obligat să înceapă lucrările. Începerea lucrărilor se notifică de către beneficiar la autoritatea administrației publice emitente a autorizației și către inspectoratul de stat în construcții, inclusiv prin transmiterea înștiințării în format electronic prin intermediul punctului de contact unic electronic, <http://www.edirect.e-guvernare.ro/>.Valabilitatea autorizaţiei se extinde pe toată durata de execuţie a lucrărilor prevăzute prin autorizaţie, în conformitate cu proiectul tehnic și graficul de lucrări aferent, începând cu data notificării începerii lucrărilor În situația nerespectării obligației de notificare, durata de execuție se calculează de la data de emiterii autorizației de construire.”

**13. La articolul 7 alineatul (6) se modifică şi va avea următorul cuprins:**

**„(61)** Neînceperea sau nefinalizarea lucrărilor în termenele stabilite conduce la pierderea valabilităţii autorizaţiei fiind necesară emiterea unei noi autorizaţii de construire. În situaţia în care caracteristicile construcției nu se schimbă faţă de autorizaţia iniţială şi nu au fost aduse modificări legislaţiei în baza căreia a fost emisă autorizaţia iniţială, se va putea emite o nouă autorizaţie de construire, fără a fi necesar un nou certificat de urbanism.”

**14. La articolul 7 după alineatul (8) se introduce un alineat nou, alineatul (81) cu următorul cuprins:**

„(81) Investitorul are obligaţia, ca la începerea lucrărilor, să monteze pe amplasamentul investiţiei, la loc vizibil, panoul de identificare a acesteia .”

**15. La articolul 7 alineatul (20) se modifică și v avea următorul cuprins:**

„(20) Instituţiile/Operatorii economici abilitate/abilitaţi prin lege să emită avizele/acordurile prevăzute la art. 5 alin. (1) au următoarele obligaţii:

a) să stabilească cu avizul MDRAP conţinutul-cadru al documentaţiilor specifice necesare pentru emiterea avizelor/acordurilor, precum şi lista altor documente şi condiţii specifice necesare, pe care le pun la dispoziţia publicului şi autorităţilor administraţiei publice competente pe pagina proprie de internet şi prin afişare la sediu

b) să emită avizele/acordurile, în termen de maximum 15 zile de la data înregistrării cererii/documentaţiei specifice complete, sub sancţiunea aplicării prevederilor legale privind aprobarea tacită, fără alte proceduri prealabile

c) să ofere posibilitatea ca documentaţia şi răspunsul să poată fi primit în sistem electronic,

d) în cel mult 10 zile să transmită în scris sau prin poșta electronică (email) solicitantului dacă sunt necesare completări la documentaţia transmisă, orice solicitare de completare ulterioară acestei perioade nefiind permisă;

e) să transmită electronic sau în format tipărit către beneficiar și către emitentul certificatului de urbanism avizul/acordul eliberat;”

**16. La articolul 7 după alineatul (25) se introduce un alineat nou, alineatul (26) care va avea următorul cuprins:**

“(26) La cererea beneficiarului proiectelor de infrastructură de transport de interes judeţean se pot emite autorizaţii de construire pe loturi, secţiuni, sectoare sau obiecte de lucrări, condiţionat de depunerea documentaţiilor tehnice complete însoţite de punctul de vedere al autorităţii competente pentru protecţia mediului/actul administrativ al acesteia, avizele/acordurile prevăzute de certificatul de urbanism, necesare pentru acel lot, secţiune, sectoare sau obiect de lucrări.”

**17. După articolul 71 se introduce un articol nou, articolul 72 care va avea următorul cuprins:**

**„Art. 72 – Pe baza permisului de prospecţiune se pot executa fără autorizaţie de construire următoarele lucrări geofizice de prospecţiune a potenţialului petroligen; prospecţiuni seismice, vibrare controlată, prospecţiuni gravimetrice, prospecţiuni magnetoscopice, prospecţiuni geoelectrice, prospecţiuni radiometrice, teledetecţie, în condiţiile în care acestea nu presupun foraje sau lucrări de natura lucrărilor de construcţii.”**

**„Art. 72 -** Autorităţile administraţiei publice emitente a autorizaţiilor de construire şi a certificatelor de urbanism comunică inspectoratelor teritoriale în construcţii competente aflate în aria lor teritorială, în prima decadă a a fiecărei luni, pentru luna anterioară, următoarele documente, în format fizic si electronic:

a) lista planurilor urbanistice aprobate;

b) lista anunţurilor de începere a lucrărilor de construcţii;

c) lista certificatelor de urbanism emise sau prelungite;

d) lista autorizaţiilor de construire emise sau prelungite;

e) lista proceselor – verbale de recepţie la terminarea lucrărilor de contrucţii.”

**18. La articolul 9 alineatul (1) literele a) - c) se modifică și vor avea următorul cuprins:**

„a) de arhitect cu drept de semnătură, cu diplomă universitară recunoscută de statul român sau diplomă și drept de semnătură echivalent pentru cetăţenii statelor membre ale Uniunii Europene, cetăţenii statelor membre ale Spaţiului Economic European, precum şi cetăţenii Confederaţiei Elveţiene, pentru proiectarea de arhitectură pentru obiective de investiţii cuprinse la toate categoriile de importanţă a construcţiilor supraterane şi a celor subterane;

b) de ingineri constructori pentru proiectul de structuri şi de ingineri de instalaţii pentru proiectul de instalații, cu studii dovedite prin diplome universitare recunoscute de statul român, sau echivalente pentru cetăţenii statelor membre ale Uniunii Europene, cetăţenii statelor membre ale Spaţiului Economic European, precum şi cetăţenii Confederaţiei Elveţiene, , recunoscute de statul român, pentru obiective de investiţii cuprinse la toate categoriile de importanţă a construcţiilor supraterane şi subterane, precum şi după caz, la instalaţiile aferente acestora;

c) de arhitect, conductor arhitect sau urbanist cu drept de semnătură, pentru proiectarea de arhitectură şi de subinginer constructor şi de instalaţii pentru proiectarea de inginerie în specialităţile absolvite, dovedite prin diplome universitare recunoscute de statul roman, sau echivalente pentru cetățenii din state membre UE, pentru clădiri încadrate în categoria de importanţă redusă şi aflate în afara zonelor protejate, stabilite conform legii.”

**19. La articolul 11 alineatul (1) literele f) și m) se modifică și vor avea următorul cuprins:**

„ f) reparaţii şi modernizări, la instalaţiile interioare, la branşamentele şi racordurile exterioare, de orice fel, aferente construcţiilor, în limitele proprietăţii, montarea sistemelor locale de încălzire şi de preparare a apei calde menajere cu cazane omologate, precum şi montarea aparatelor individuale de climatizare şi/sau de contorizare a consumurilor de utilități, precum şi intervenţii privind executarea, pe bază de proiect tehnic verificat în condiţiile legii, de instalaţii cu rol de securitate la incendiu cu excepţia clădirilor declarate ca şi monumente istorice de categoria A şi B;

……………………

m) modificări de compartimentare nestructurală, realizate pe bază de proiect tehnic verificat în condiţiile legii; proiectantul va menţiona în memoriul tehnic dacă lucrările se supun procesului de autorizare sau nu; dacă proiectantul consideră că modificările depăşesc competenţele sale va solicita o expertiză tehnică, atunci când alte reglementări nu prevăd exigenţe superioare. Proiectul tehnic va fi transmis spre știință la autoritatea publică locală și la Inspecția de Stat în Construcții iar în situația construcțiilor de locuințe colective la asociația de proprietari, modificările fiind cuprinse în cartea tehnică a construcției

**20. La articolul 11 alineatul (2) se modifică și vor avea următorul cuprins:**

* **21. La articolul 11 alineatul (2) se modifică și vor avea următorul cuprins:**

 (2) Se pot executa fără autorizaţie de construire şi lucrări pentru amplasarea de tonete, pupitre acoperite sau închise, destinate difuzării şi comercializării presei, cărţilor şi florilor, care sunt amplasate direct pe sol, fără fundaţii şi platforme, precum şi fără racorduri şi/sau branşamente la utilităţi urbane, cu excepţia energiei electrice, precum și următoarele lucrări geofizice de prospecţiune a potenţialului petroligen prospecţiuni seismice, vibrare controlată, prospecţiuni gravimetrice, prospecţiuni magnetometrice, prospecţiuni geoelectrice, prospecţiuni radiometrice, teledetecţie, în condițiile în care acestea nu presupun foraje sau lucrări de natura lucrărilor de construcții

.

.

**21. La articolul 12 alineatul (1) se modifică și va avea următorul cuprins:**

„(1) Autorizaţiile de construire sau de desfiinţare, emise cu încălcarea prevederilor legale, pot fi anulate de către instanţele de contencios administrativ, potrivit legii. Anularea autorizaţiilor de construire sau de desfiinţare poate fi cerută, în condiţiile legii, şi de către prefect, precum şi de către Inspectoratul de Stat în Construcţii – I.S.C.”

**22. Articolele 16 - 21 se abrogă.**

**23. La articolul 23 după alineatul (3) se introduce un alineat nou, alineatul (4) cu următorul cuprins:**

„(1) Autorizarea executării construcţiilor şi amenajărilor pe terenurile din extravilan este permisă exclusiv pentru construcțiile cu destinaţie militară, căile ferate, infrastructura rutieră, liniile electrice de înaltă tensiune, forarea şi echiparea sondelor, lucrările aferente exploatării ţiţeiului şi gazului, conductele magistrale de transport gaze sau petrol, lucrările de gospodărire a apelor, realizarea de surse de apa, construcţiile agricole, turbine eoliene, parcuri fotovoltaice, și altele asemenea, cu respectarea prevederilor documentațiilor de amenajarea teritoriului și de urbanism. În această categorie nu pot fi incluse construcţiile de locuinţe, case de vacanță, pensiuni, garaje sau alte amenajări cu caracter permanent

**24. La articolul 26 alineatul (2) se modifică și va avea următorul cuprins :**

„(2) Contravenţiile prevăzute la alin. (1), săvârşite de persoanele fizice sau juridice, se sancţionează cu amendă după cum urmează:

- de la 20.000 lei la 50.000 lei, cele prevăzute la lit. a);

- de la 50.000 lei la 100.000 lei, cele prevăzute la lit. f);

- de 50.000 lei, cele prevăzute la lit. c);

- de la 10.000 lei la 100.000 lei, cele prevăzute la lit. b), d), e) şi e1) 3)  
- de la 5.000 lei la 50.000 lei, cele prevăzute la lit. h), h1), o) şi i) ;

- de la 10.000 lei la 50.000 lei, cele prevăzute la lit. j), k) şi i1);

- de 20.000 lei, cele prevăzute la lit. l) și n);

- de 2.000 lei, cele prevăzute la lit. g).

**25. La articolul 27 alineatele (2) şi (3) se modifică și vor avea următorul cuprins:**

(2) Arhitectul-şef al judeţului şi organele de control din compartimentului de specialitate din subordinea acestuia urmăresc respectarea disciplinei în domeniul autorizării executării lucrărilor de construcţii, precum şi respectarea disciplinei în urbanism şi amenajarea teritoriului legată de procesul de autorizare a construcţiilor, constată şi sancţionează contravenţiile prevăzute la art. 26 alin. (1), cu excepţia celor de la lit. h), h^1), i)-k) pe teritoriul administrativ al judeţului;

(3) Contravenţiile prevăzute la art. 26 alin. (1), cu excepţia celor de la lit. h1), i), i1), j) şi k) se constată şi se sancţionează de către compartimentele de specialitate cu atribuţii de control ale autorităţilor administraţiei publice locale/poliţia locală ale municipiilor, sectoarelor municipiului Bucureşti, oraşelor şi comunelor, pentru faptele săvârşite în unitatea lor administrativ-teritorială sau, după caz, în teritoriul administrativ al sectoarelor municipiului Bucureşti, potrivit competenţelor de emitere a autorizaţiilor de construire/desfiinţare.

**26. La articolul 27 după alineatul (4) se introduce un alineat nou, alineatul (41), cu următorul cuprins:**

**„(**4)1 Contravenţiile prevăzute la art. 26 alin. (1) lit. a) , b), c), d), e), e1

f), g) se constată şi se sancţionează şi de către organele de control ale Inspectoratului de Stat în Construcţii.”

**27. La articolul 28 alineatul (2) se modifică și var avea următorul cuprins:**

„(2) Decizia menţinerii sau a desfiinţării construcţiilor realizate fără autorizaţie de construire sau cu nerespectarea prevederilor acesteia se va lua de către autoritatea administraţiei publice competente sau, după caz, de instanţă, pe baza prevederilor planurilor urbanistice şi a regulamentelor locale de urbanism avizate şi aprobate în condiţiile legii. În situația deciziei de menținere, reglementările urbanistice obligatorii, expertizele tehnice necesare, documentația tehnică şi avizele necesare vor fi consemnate în certificatul de urbanism ce va fi emis investitorului/beneficiarului în vederea obținerii a autorizaţiei de construire în condițiile legii. Pentru lucrări ce se execută la construcțiile prevăzute la art. 3 lit. b) este necesar avizul Ministerului Culturii şi Cultelor.”

**28. La articolul 29 alineatul (2) se modifică și va avea următorul cuprins:**

„(2) Inspectoratul de stat în construcții și inspectoratele teritoriale dispun oprirea executprii lucrărilor de construire sau de desființare, atunci când se constată că acestea se realizează cu încălcarea dispozițiilor legale, a cerințelor privind asigurarea calității în construcții, fără proiect tehnic ori pe baza unor autorizații nelegal emise. La dispunerea măsurii de oprire a executării lucrărilor, se dispun și măsuri de conservare a lucrărilor deja executate .”

**29. La articolul 33 alineatul (4) se modifică și va avea următorul cuprins:**

„(4) Construcţiile executate fără autorizaţie de construire pe terenuri aparţinând domeniului public sau privat al judeţelor, oraşelor ori comunelor vor putea fi desfiinţate pe cale administrativă de autoritatea administraţiei publice locale competente, fără sesizarea instanţelor judecătoreşti şi pe cheltuiala contravenientului.”

**30.alineatul 2 al Articolul 35 se modifică și va avea următorul cuprins:**

alin 3 - Împotriva procesului-verbal de constatare şi sancţionare a contravenţiei se poate face plângere în termen de 15 zile de la data înmânării sau comunicării acestuia. Plângerea suspendă executarea sancţiunii amenzii, dar nu suspendă măsura de oprire a executării lucrărilor, de desfiinţare a lucrărilor executate fără autorizaţie sau cu încălcarea prevederilor autorizaţiei, dispusă o dată cu aplicarea sancţiunii contravenţionale în condiţiile art. 28 şi ale art. 29 alin. (2). De asemenea, plângerea nu suspendă măsura desfiinţării în condiţiile art. 33 alin. (1) a lucrărilor de construcţii executate fără autorizaţie pe terenuri aparţinând domeniului public sau privat al judeţelor, municipiilor, oraşelor sau comunelor ori a construcţiilor, lucrărilor şi amenajărilor cu caracter provizoriu executate pe terenuri aparţinând domeniului public sau privat al judeţelor, municipiilor, oraşelor ori comunelor al căror termen prevăzut prin autorizaţie este expirat, dispusă în condiţiile art. 28.”

**31. La articolul 37 după alineatul (1) se introduce un alineat nou, alineatul (11) cu următorul cuprins:**

„(11) Persoanele fizice şi juridice care realizează lucrări de construire sunt obligate să permită accesul în şantier al organelor de control abilitate în domeniul autorizării executării lucrărilor de construcţii, precum şi al calităţii în construcţii. De asemenea sunt obligate să prezinte la control documentele şi actele solicitate;”

**32. La articolul 37 alineatele (4) şi (5) se modifică și va avea următorul cuprins:**

„(4) Odată cu regularizarea taxei prevăzute la alin. (3), beneficiarii autorizaţiilor de construire/desfiinţare vor regulariza şi cota prevăzută la art. 30 alin. (1) şi vor prezenta emitentului autorizaţiei de construire/desfiinţare, în vederea admiterii recepţiei la terminarea lucrărilor, documentele doveditoare de la Inspectoratul de Stat în Construcţii, care să certifice că au fost confirmate plăţile efectuate în vederea regularizării acestei cote.”

„(5) Construcţiile executate fără autorizaţie de construire sau cu nerespectarea prevederilor acesteia, precum şi cele care nu au efectuată recepţia la terminarea lucrărilor, potrivit legii, nu se consideră finalizate şi nu pot fi intabulate în cartea funciară. În această situaţie, prin excepţie de la prevederile art. 31, se aplică în continuare sancţiunile prevăzute de lege.

**33. La articolul 37 după alinetul (5) se introduce un alineat nou, alineatul (6), care va avea următorul cuprins:**

„(6) Prin excepție de la alineatul (5), pot fi intabulate lucrări care nu au efectuată recepția la terminarea lucrărilor, pe stadii de execuție distincte din punct de vedere fizic și funcțional, în baza unui proces verbal de constatare privind stadiul realizării construcţiei, în care se vor consemna starea părţii de lucrare în cauză, viciile constatate rezultate în urma execuţiei necorespunzătoare şi măsurile dispuse în vederea remedierii acestora, după caz, precum și măsurile de conservare, semnat de dirigintele de șantier și de beneficiar.

**34. La articolul 45 alineatul** (2), (3), (3^1) și (4) se **modifică și vor avea următorul cuprins:**

(2) Consiliul local al comunei organizează structuri de specialitate la nivelul aparatului propriu, sub formă de birou sau serviciu, conduse de un arhitect-șef, în condiţiile prevăzute la alin. (1), în baza unei hotărâri adoptate în acest sens, cu respectarea prevederilor art. 36 alin. (10) din Legea nr. 350/2001 privind privind amenajarea teritoriului şi urbanismul, cu modificările și completările ulterioare.

(3) Structurile de specialitate constituite în cadrul consiliilor judeţene acordă asistenţă tehnică de specialitate, analizează şi avizează cererile depuse pentru emiterea certificatelor de urbanism şi documentaţiile pentru emiterea autorizaţiilor de construire din competenţa de emitere a primarilor comunelor şi oraşelor care au un angajat - funcţionar public cu atribuţii în domeniul urbanismului, amenajării teritoriului şi autorizării executării lucrărilor de construcţii, conform prevederilor art. 36 alin. (10) din Legea nr. 350/2001 privind privind amenajarea teritoriului şi urbanismul, cu modificările și completările ulterioare aflat în subordinea directă a primarului dar nu au constituite încă structuri de specialitate sub formă de serviciu sau birou conduse de un arhitect șef, în condiţiile prevederilor alin. (1) şi (2), precum şi ale art. 4 alin. (1) lit. e), la cererea acestora.

(3^1) În cadrul unităţilor administrativ-teritoriale ale căror primării nu au niciun angajat - funcţionar public cu atribuţii în domeniul urbanismului, amenajării teritoriului şi autorizării executării lucrărilor de construcţii, aflat în subordinea directă a primarului Preşedinţii consiliilor judeţene vor emite autorizaţii de construire pentru lucrări din aria de competenţă a acestora, conform art. 4 alin. (1) lit. a) pct. 1, până la confirmarea, de către instituția arhitectului-șef de județ a numirii unui funcționar care îndeplinește cerințele legale în domeniu.

(4) În cazul în care, din cauza lipsei de specialişti, nu se pot constitui structurile de specialitate prevăzute la alin. (1) la nivelul oraşelor sau al municipiilor se vor aplica în mod corespunzător prevederile alin. (3) sau (3^1).

**35. La articolul 45 litera c) din alineatul (5) se** **modifică și va avea următorul cuprins:**

1. şef birou, pentru arhitecții-șefi ai comunelor, şefi ai structurilor de specialitate organizate la nivelul acestora, în condiţiile prevăzute la alin. (2).

**Art. VII.** -„ - (1) Ministerul Dezvoltării Regionale şi Administraţiei Publice, consiliile judeţene şi Consiliul General al Municipiului Bucureşti sunt împuternicite să inventarieze /toate lucrările publice şi construcţiile autorizate care se realizează din fonduri publice sau private, în vederea constituirii şi gestionării registrului național al construcțiilor, bancă de date ce se actualizează lunar.

(2) Structura registrului național al construcțiilor, atribuţiile autorităţiilor publice centrale și locale emitente de autorizaţii de construire/desfiinţare privind constituirea şi actualizarea acesteia se vor aproba prin hotărâre a Guvernului

(3) Pentru exercitarea controlului statului în domeniul disciplinei în urbanism, amenajarea teritoriului şi autorizarea lucrărilor de construcţii, Inspectoratul de Stat în Construcţii și instituția arhitectului-șef de la nivel de județ va avea acces la banca de date constituită în conformitate cu prevederile alin. (1).”

**„Art. VIII.** - (11) În termen de 90 de zile de la publicarea prezentei ordonanțe de urgență în Monitorul Oficial al României, Partea I, consiliile judeţene, Consiliul General al Municipiului Bucureşti, precum şi consiliile locale de la nivelul municipiilor, vor organiza ghișeul unic, iar **în cadrul** structurilor de specialitate**, comisia de aviz unic în vederea eliberării, contra cost, a avizului unic**.

(12) Avizul unic este documentul cu valoare de aviz conform, necesar pentru emiterea autorizaţiei de construire/desfiinţare, întocmit în baza concluziilor şi propunerilor rezultate ca urmare a examinării şi a aprobării documentaţiilor tehnice depuse în vederea autorizării, însumând condiţiile şi recomandările formulate de către autorităţile, instituţiile sau societăţile comerciale privind racordarea obiectivului şi a organizării execuţiei lucrărilor la reţelele de utilităţi urbane (apă, canal, electricitate, gaze, termoficare, salubritate, transport urban), avizele şi acordurile specifice obţinute de la structurile din sistemul de apărare, ordine publică şi securitate naţională.

(13) Avizul unic se emite pe baza documentațiilor specifice fiecărui avizator depuse de beneficiar prin ghișeul unic direct la autorităţile administraţiei publice locale, în baza cărora se obţin avizele de către comisia de aviz unic.

(14) Comunicarea între consiliile județene/primării şi autorităţile emitente de avize poate fi realizată electronic, condiţionat de utilizarea semnăturii digitale.

**Art. IX. - In vederea simplificării procedurilor administrative, a reducerii costurilor și a respectării obligațiilor ce derivă din strategia pentru agenda digitală la nivel european și național, se instituie următoarele obligații:**

1. Toți emitenții de avize au obligația să primească documentațiile de avizare în format electronic, condiționată de semnarea prin semnătura digitală de către specialiști, potrivit legii.
2. Autoritatile administratiei publice locale sunt obligate să se înscrie **în** portalul aferent punctului de contact unic electronic <http://www.edirect.e-guvernare.ro/> și să primească documentațiile pentru emiterea certificatelor de urbanism, pentru prelungirea acestora și pentru prelungirea autorizațiilor de construire, precum și pentru emiterea avizelor și certificatelor în format electronic, online, condiționată de semnarea prin semnătura digitală a documentațiilor, prin interemediul portalului, după cum urmează:
3. Consiliile județene și municipiile în termen de 60 de zile de la publicarea in monitorul oficial a prezentei ordonanțe de urgență,
4. Orașele în termen de un an de la publicarea in monitorul oficial a prezentei ordonanțe de urgență,
5. Comunele care au structuri de specialitat organizate în condițiile legi și exercită competențe de autorizare a lucrărilor de construcții, în termen de 2 ani de la publicarea in monitorul oficial a prezentei ordonanțe de urgență,
6. În termen de 3 ani de la data intrării în vigoare a prezentei ordonanțe de urgență, toate autoritatile administratiei publice au obligatia sa permită primirea tuturor documentatiilor pentru emiterea certificatelor de urbanism, autorizațiilor de construire în format electronic, online, prin intermediul portalului aferent punctului de contact unic electronic <http://www.edirect.e-guvernare.ro/>

**Art. X. -** Solicitările de eliberare a certificatelor de urbanism, autorizaţiilor de construire, avizelor/acordurilor necesare autorizării executării lucrărilor de construcţii depuse înaintea intrării în vigoare a prezentei ordonanţe de urgenţă, vor fi soluţionate potrivit prevederilor legale în vigoare la data înregistrării acestora de către autorităţile publice/intituţiile publice/operatorii economici competente/competenţi.

**Art. XI-** În temen de 90 de zile de la data intrării în vigoare a prezentei ordonanţe de urgenţă, Ministerul Dezvoltării Regionale și Administrației Publice, cu consultarea ministerelor cu competențe de avizare, va elabora și aproba prin ordin, norme procedurale și conținutul standardizat al documentațiilor necesare avizării documentațiillor de amenajarea teritoriului, urbanism și autorizării construcțiilor.

**Art. XII -** Legea nr. 50/1991 privind autorizarea executării lucrărilor de construcții, cu modificările şi completările ulterioare, precum şi cu cele aduse prin prezenta ordonanță de urgență a Guvernului se va republica în Monitorul Oficial al României, Partea I, dându-se textelor o nouă numerotare.